ДА СЕ НЕ ЗАБОРАВИ И НЕ ПОНОВИ

Ученици нижих разреда ОШ ''Алекса Шантић'' из Алекса Шантића су са учитељицама обишли спомен обележје посвећено мештанима који су страдали1941. године у логорима Барч и Шарвар. Плоча са именима постављена је испред Месне заједнице у селу, на њој се налази 101 име деце и старијих особа који се нису вратили кућама по ослобођењу села.

Ученици су сазнали да су са баш овог места 14. 6.1941.мађарски фашисти отерали 480 сељана у логоре Барч и Шарвар. За покој душе страдалих запалили су свеће и донели цвеће.

Пошто су одали почаст жртвама одржан им је јавни час на тему страдања невиних људи само зато што су припадали другој нацији.

Драгана Пајић, секретар Удружења ратних добровољаца, њихових потомака и поштовалаца ''Краљ Петар I'', дочекала је малишане и причом их провела кроз тадашња дешавања и страдања Срба у фашистичким логорима. У просторијама Месне заједнице деца су обишла сталну поставку фотографија које сведоче немилим догађајима не схватајући и даље сву њихову величину, као ни разлоге тих злочина.. Невино страдале не треба заборавити, а злочине никад више поновити.

Татјана Мандић